
	Παρουσίαση βιβλίου
δρος Σοφοκλή Χατζησάββα

Alassa

Excavations at the Late Bronze Age Sites

of Pano Mantilaris and Paliotaverna 1984-2000

στο Σπίτι της Κύπρου

Το Σπίτι της Κύπρου παρουσιάζει την Τρίτη 12 Νοεμβρίου 2019 και ώρα 19:00 στο Σπίτι της Κύπρου, Ξενοφώντος 2Α στο Σύνταγμα το βιβλίο του δρος Σοφοκλή Χατζησάββα με τίτλο Alassa, Excavations at the Late Bronze Age Sites of Pano Mantilaris and Paliotaverna 1984-2000.


Για το βιβλίο θα μιλήσουν ο κ. Χρήστος Ντούμας, Ομότιμος Καθηγητής Αρχαιολογίας του Εθνικού και Καποδιστριακού Πανεπιστημίου Αθηνών και ο κ. Νίκος Παπαδημητρίου, Λέκτορας Αρχαιολογίας, Πανεπιστήμιο Χαϊδελβέργης.

Παρέμβαση από τον Αρχιτέκτονα της Γαλλικής Σχολής ο κ. Martin Schmid.
Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας Κύπρου. 

Αρχαιολογικές ανασκαφές που διεξήχθησαν κάτω από τη διεύθυνση του δρος Σοφοκλή Χατζησάββα μεταξύ 1984 και 2000 έφεραν στο φως ένα σημαντικό οικισμό της Ύστερης Εποχής του Χαλκού. Η Άλασσα ήταν η έδρα μιας πολιτείας που είχε υπό τον έλεγχο της τις πλούσιες σε χαλκό περιοχές του Τροόδους μέχρι και το επίνειο της στην περιοχή της αρχαίας πόλης του Κουρίου. Η έκδοση Alassa: Excavations at the Late Bronze Age sites of Pano Mantilaris and Paliotaverna 1984-2000, (669 +xxvi σελίδες) αποτελεί την τελική έκθεση για τις ανασκαφές  στην Άλασσα.

Ο Σοφοκλής Χατζησάββας FSA, πρώην Διευθυντής της Αρχαιολογικής Υπηρεσίας Κύπρου, είναι διδάκτορας Φιλοσοφίας του Πανεπιστήμιου Γκέτεμπορκ της Σουηδίας. Διεξήγαγε εκτεταμένες αρχαιολογικές επισκοπήσεις και ανέσκαψε σημαντικούς αρχαιολογικούς χώρους, όπως οι Τάφοι των Βασιλέων στην Πάφο, η Φοινικική Νεκρόπολη του Κιτίου καθώς και η Άλασσα. Το 2004 επιμελήθηκε την έκθεση Από την Ιστάρ στην Αφροδίτη στο Ωνάσειο Κέντρο στη Νέα Υόρκη, ενώ το 2010 τη μεγάλη έκθεση Κύπρος στο Σταυροδρόμι Πολιτισμών στο Smithsonian Institution της Ουάσινγκτον με την ευκαιρία των 50χρονων της Κυπριακής Δημοκρατίας. Έχει δημοσιεύσει 11 μονογραφίες και δεκάδες άρθρα σε επιστημονικά περιοδικά της Κύπρου και του εξωτερικού. Έλαβε μέρος σε διεθνή συνέδρια και έδωσε διαλέξεις στην Ευρώπη και την Αυστραλία. Το 2004 και το 2010 με το Πρόγραμμα Ωνάση έδωσε σειρά σεμιναρίων σε κορυφαία πανεπιστήμια των ΗΠΑ. Είναι αντεπιστέλλον μέλος του Γερμανικού Αρχαιολογικού Ινστιτούτου και Επίτιμος Εταίρος της Αρχαιολογικής Εταιρείας.

